Minn Lulju, l-istabbilimenti ta’ Lidl f’Malta waqfu jbigħu pożati, tazzi u platti tal-plastik ‘disposable’. Minflok, il-klijent se jsib prodotti li xorta waħda huma ‘disposable’, iżda huma bijodegradabbli u ma jagħmlux ħsara lill-ambjent. Fi stqarrija l-kumpanija LIDL Malta qalet li b’din l-inizjattiva se tkun qed tneħħi mill-ambjent mal-5 miljun prodott, li jammontaw għal 27 tunnellata ta’ plastik fis-sena. Żiedet tgħid li trid tkun fost l-ewwel kumpaniji li jiġu konformi mar-regolamenti tal-Unjoni ewropea biex sal-2021 jinqata’ l-bejgħ tal-plastik li jintuża darba. Qalet ukoll li, iktar minn hekk, sal-2025 qed tippjana li tnaqqas l-użu tal-plastik b’20%.